wickkiey/tamil-wikipedia-markdown huggingface dataset:
# பித்யுத் பிரபா தேவி

**பித்யுத் பிரபா தேவி** (Bidyut Prabha Devi 12 ஜூலை 1926 - 28 ஜனவரி 1977) இந்தியாவைச் சேர்ந்த ஒடியா கவிஞர் ஆவார். ஒடியா இலக்கியத்தில் சிறந்த பெண் கவிஞர்களில் ஒருவராக இவர் அறியப்படுகிறார்.  

## சுயசரிதை
பித்யுத் பிரபா 1926 ஜூலை 12 ஆம் தேதி கட்டாக் மாவட்டத்தில் ஜின்காடி என்ற சிறிய கிராமத்தில் பிறந்தார். எழுத்தாளரும் தொகுப்பாளருமான நிமய் சரண் தாஸ் மற்றும் ரேகா தேவியின் இரண்டாவது மகள் இவர் ஆவார். இவரது பெற்றோர், ஒரு பாரம்பரியவாதிகள் மற்றும் பழமைவாதிகள் என்பதால், கட்டாக் நகரத்தின் பம்பிசாஹியில் வசித்து வந்தனர். பித்யுத் பிரபாவுக்கு ஒரு சகோதரரும் இரண்டு சகோதரிகளும் இருந்தனர்; அவரது தங்கை புன்யா பிரபா தேவியும் ஒரு எழுத்தாளர் ஆவார்.  

இவர் தனது தந்தை நிமய் சரண் தாஸின் உந்துதலால் கவிதைகள் எழுதத் தொடங்கினார். இவரது குழந்தை பருவத்தில், அவர் பல பரவலாக அறியப்பெற்ற ஒடியா கவிஞர்களுடன் பழகும் வாய்ப்பினைப் பெற்றார்.  

ஜூலை 4, 1949 இல், இவர் ஒரிசா செயலகத்தில் பணியாற்றும் பஞ்சனன் மொஹந்தியை மணந்தார்.  

## படைப்புகள்
பித்யுத் பிரபா 1940 முதல் கவிதைகள் எழுதத் தொடங்கினார். இவரது கவிதைகள் இலக்கிய இதழ்களில் வெளியிடப்பட்டன, இவரின் மூத்த சகோதரி பசாந்தியுடன் இணைந்து சில கவிதைகள் எழுதியிருந்தார். இவர் தனது முதல் கவிதைத் தொகுப்பான *சபிதாவை* 1944 இல் வெளியிட்டார், இது பெரும்பாலும் ஒரிசாவின் பெருமைகளைப் போற்றும் தேசபக்தியினை கருவாகக் கொண்டிருந்தது.  

### கவிதைத் தொகுப்பு

- *சபிதா* (1947)
- *உத்கல் சரஸ்வதா பிரதிவா* (1947)
- *கனகஞ்சலி* (1948)
- *மரிச்சிகா* (1948)
- *பிஹயாசி* (1949)
- *பண்டெனிகா* (1950)
- *ஸ்வப்னதீப்* (1951)
- *ஜாரா சியுலி* (1957)
- *ஜஹாகு ஜீ* (1957)

## அங்கீகாரம்
1950 ஆம் ஆண்டில், பித்யுத் பிரபாவின் *உட்கல் சரஸ்வதா* என்ற நூல் உயர்நிலைப் பள்ளி மாணவர்களுக்கு உத்கல் பல்கலைக்கழகத்தால் கவிதை நூலாக பரிந்துரைக்கப்பட்டது. பித்யுத் தேவி ஒடியா இலக்கியத்தின் முக்கிய பெண் கவிஞர்களில் ஒருவராக அங்கீகரிக்கப்படுகிறார். அவரது கவிதைத் தொகுப்பு *பித்யுத்பிரப சஞ்சாயனா* 1962 இல் ஒடிசா சாகித்ய அகாதமி விருதை வென்றது
# டேவிட் மலான்


**டேவிட் ஜோகன்னசு மலான்** (*Dawid Johannes Malan*; ; பிறப்பு: செப்டம்பர் 3, 1987) இங்கிலாந்து துடுப்பாட்ட அணி வீரர் ஆவார். இவர் இடது கை மட்டையாளரும், இடதுகை நேர்ச்சுழல் பந்துவீச்சாளரும் ஆவார். இவர் 2020 திசம்பர் 1 அன்றைய கணக்கின்படி பன்னாட்டுத் துடுப்பாட்ட அவையின் சிறந்த பன்னாட்டு இருபது20 மட்டையாளர்களுக்கான தரவரிசையில் 915 புள்ளிகள் பெற்று முதலிடம் பெற்றார். இதுவரை பெற்ற புள்ளிகளில் இதுவே அதிகபட்ச புள்ளியாகும். தனது 7ஆம் வயதில் இவரது குடும்பம் தென்னாப்பிரிக்காவிற்கு குடிபெயர்ந்தது. அங்கு இவர் *பார்ல் பாய்ஸ் உயர்நிலைப் பள்ளியில்* கல்வி பயின்றார்.  

## உள்ளூர் போட்டிகள்
இடது கை மட்டையாளரான மலான் பகுதிநேர நேர்ச்சுழல் பந்துவீச்சாளராகவும் உள்ளார். துவக்கத்தில் போலந்து அணிக்காக விளையாடினார். 2006 ஆம் ஆண்டில் எம்சிசி இளையோர் அணிக்காக விளையாடின் ஆர். ஜூலை 7, 2006 இல் மிடில்செக்ஸ் துடுப்பாட்ட அணியில் சேர்ந்தார். ஓவல் மைதானத்தில் சர்ரே அணிக்கு எதிரான இருபது20 போட்டியில் அறிமுகமானார். இவரது தந்தை மேற்கு மாகாண அணிக்காகவும் , இவரது சகோதரர் சார்ல் லோபரோ எம்சிசியு அணிக்காகவும் விளையாடினர்.  

## சர்வதேச போட்டிகள்
ஜூன் 2017 இல் தென்னப்பிரிக்கத் துடுப்பாட்ட அணிக்கு எதிரான பன்னாட்டு இருபது20 துடுப்பாட்டத் தொடருக்கான இங்கிலாந்துத் துடுப்பாட்ட அணியில் இவர் அறிமுகமானார். சூன் 25, 2017இல் நடைபெற்ற தனது முதல் போட்டியில் 75 ஓட்டங்கள் எடுத்து அணியின் வெற்றிக்கு உதவினார். அந்தப் போட்டியில் ஆட்ட நாயகன் விருதினையும் பெற்றார். அதே அணிக்கு எதிரான மூன்றாவது தேர்வுத் துடுப்பாட்டப் போட்டியில் இவர் அறிமுகமானார். அந்தப் போட்டியின் முதல் ஆட்டப் பகுதியில் 1 ஓட்டமும் இரண்டாவது ஆட்டப் பகுதியில் 10 ஓட்டங்களையும் எடுத்தார். மேற்கிந்தியத் தீவுகள் துடுப்பாட்ட அணிக்கு எதிரான முதல் பகல்-இரவுத் தேர்வுத் துடுப்பாட்டப் போட்டியில் தனது முதல் ஐம்பது ஓட்டங்களைப் பதிவு செய்து அணியின் வெற்றிக்கு உதவினார்.  

## இந்தியன் பிரீமியர் லீக்
2021 இந்தியன் பிரீமியர் லீக் ஏலத்தில் கிங்ஸ் லெவன் பஞ்சாப் அணி இவரை ஏலத்தில் எடுத்தது.
# காண்டவ வனம்


**காண்டவக் காடு** ( **காண்டவ வனா**, சமஸ்கிருதம் : खाण्डव, IAST ) அல்லது **காண்டவபிரஸ்தா** ( ; IAST ) என்பது மகாபாரத காவியத்தில் குறிப்பிடப்பட்ட ஒரு பழங்கால காடு ஆகும். இது நவீன கால தில்லி பிரதேசத்தில் யமுனை ஆற்றின் மேற்கே அமைந்துள்ளது. தங்கள் தலைநகரான இந்திரபிரஸ்தத்தைக் கட்ட பாண்டவர் இந்த காட்டை அழித்தனர். இந்த காட்டில் முன்பு நாக பழங்குடியினர் தட்சகன் என்ற மன்னின் தலைமையில் வசித்து வந்தனர். அர்ஜுனனும் கிருஷ்ணனும் தீயினால் இந்த காட்டை அழித்தனர். இதனால் இந்த காட்டில் வசித்தவர்கள் இடம்பெயர்ந்தனர். இந்திரப்பிரஸ்தம் மற்றும் அத்தினாபுரத்திலிருந்து ஆட்சி செய்த குரு மன்னர்களிடம் நாக தட்சர்களின் பகைமைக்கு இதுவே மூல காரணமாக ஆனது.  

அக்னி தேவன் தனது பசியைப் தீர்த்துக் கொள்ள காட்டை எரிக்க விரும்பினார் என்று கூறப்படுகிறது. அவரது பசியைப் போக்கும் வேறு எதுவும் இல்லை. ஆனால் ஒவ்வொரு முறையும், அவர் அங்கு தீமூட்டும்போதும், இந்திரன் மழை பெய்வித்தார். இதனால் தீ அணைக்கப்பட்டது. எனவே மாறுவேடத்தில், அக்னி தேவன் கிருஷ்ணானனையும் அர்ஜுணனையும் அணுகி உதவி கேட்டார். காண்டவ வனத்தை பாதுகாக்கும் தெய்வம் ( தேவர் ) இந்திரன் என்று மகாபாரதம் கூறுகிறது, அதனால்தான் இப்பகுதி இந்திரப்பிரஸ்தம் என்று அழைக்கப்பட்டது. காட்டை எரிக்கும்போது, இந்திரன் அர்ஜுனனைத் தன் வச்ராயுதத்தால் தாக்கி காயப்படுத்தினார். ஆனால் அர்ஜுனன் அந்த கடும் போரில் அனைத்து தேவர்களையும், கந்தர்வர்களையும், பேய்களையும் தோற்கடித்து முழு காட்டையும் எரித்தான். அரியானாவின் கார்கோடாவில் உள்ள சபதேஸ்வர் மகாதேவர் கோயில் காண்டவ வனத்தின் ஒரு பகுதி ஆகும்.  

அரியானா மாநிலத்தின் சோனிபத் மாவட்டத்தின் கார்கோடா வட்டத்தில் உள்ள காண்டா கிராமத்திற்கு காண்டவா வனம் என்று பெயரிடப்பட்டது.
# ஜங்கர் சிங் ஷியாம்


**ஜங்கர் சிங் ஷியாம்** (Jangarh Singh Shyam) (1962-2001) ஒரு முன்னோடி சமகால இந்திய கலைஞர் ஆவார். *ஜங்கர் கலாம்* என்ற புதிய இந்திய கலைப் பள்ளியையும் உருவாக்கினார். போபால், தில்லி, தோக்கியோ, நியூயார்க்கு உட்பட உலகம் முழுவதும் இவரது படைப்புகள் பரவலாக காட்சிக்கு வைக்கப்பட்டுள்ளன. பாரிஸில் உள்ள *மேஜீசியன்ஸ் டி லா டெர்ரே* (1989) மற்றும் புது தில்லி (1998) வரைகலைக் காட்சிக் கூடத்தில் ஜோதிந்திர ஜெயின் தொகுத்த ஓவியங்கள் ஆகியவை இவரது மிகவும் குறிப்பிடத்தக்க கண்காட்சிகளில் அடங்கும். இவரது 1988 ஆம் ஆண்டு *லேண்ட்ஸ்கேப் வித் ஸ்பைடர்* 2010 இல் நியூயார்க்கில் உள்ள ஏல நிறுவனமான சோதேபியில், $31,250க்கு விற்கப்பட்டது- இது ஒரு ஆதிவாசி கலைஞருக்கு முதல் கௌரவமாகும். மத்தியப் பிரதேச சட்டமன்றம், விதான் பவன், பழங்குடி மற்றும் சமகால இந்திய கலைகளின் மிகவும் மதிப்புமிக்க அருங்காட்சியகங்களில் ஒன்றான பாரத் பவன் போன்ற இடங்களில் இவரது ஓவியங்கள் வரையப்பட்டது. தனது ஓவியங்களுக்கு காகிதம் மற்றும் கேன்வாஸைப் பயன்படுத்திய முதல் கோண்டு கலைஞர்களில் இவரும் ஒருவர். இதன்மூலம் இப்போது "ஜங்கர் கலாம்" என்று அழைக்கப்படும் கலைக்கூடத்தை திறந்து வைத்தார்.  

## சுயசரிதை

கிழக்கு மத்திய பிரதேசத்தின் (திண்டோரி மாவட்டம்), மண்டலா மாவட்டம், பதங்கர் கிராமத்தில் ஒரு பர்தான் கோண்டு குடும்பத்தில் ஜங்கர் பிறந்தார். இவர் கடுமையான வறுமையில் வளர்ந்தார். இது இவரை பள்ளியை விட்டு வெளியேறவும், விவசாயத்தில் ஈடுபடவும் கட்டாயப்படுத்தியது. இவர் எருமைகளை மேய்ந்து அருகிலுள்ள ஊரில் அதன் பாலை விற்று வந்தார்.  

## தொழில்
தனது பதினாறாவது வயதில் சோன்பூர் கிராமத்தைச் சேர்ந்த நங்குசியா பாய் என்பவரை மணந்தார்; இவரது மனைவியும் பின்னர் ஒரு சக கலைஞராக மாறினார். இவரது திருமணத்திற்கு சில வருடங்கள் கழித்து, அக்டோபர் 1981 இல், கலை அருங்காட்சியகமான பாரத் பவனிலிருந்து அணுகினர். அதன் முதல் இயக்குனரான கலைஞர் ஜகதீஷ் சுவாமிநாதனை இவர் சந்தித்தார். இவரது திறமையை உணர்ந்து சுவாமிநாதன் அவரை நகரத்திற்கு அழைத்துச் சென்று ஷியாமின் ஓவியங்களின் கண்காட்சிகளை நடத்தினார். ஷியாம் விரைவில் சர்வதேச அங்கீகாரத்தைப் பெற்றார். மேலும், அவரது ஓவியங்கள் சப்பான், ஐக்கிய இராச்சியம், அமெரிக்காவில் உள்ள கண்காட்சிகளில் சேர்க்கப்பட்டன. 1982 ஆம் ஆண்டில் நிறுவப்பட்ட போபாலின் பலகலை வளாகமான பாரத் பவன் மற்றும் அருங்காட்சியகத்தில் வைக்கப்பட்டுள்ள பழங்குடி கலைகளின் தொகுப்புக்கு சுவாமிநாதன் உதவினார்.  

பிப்ரவரி 1982இல் பாரத் பவனின் தொடக்க கண்காட்சியில் இவரது முதல் மாதிரி ஓவியங்களை காட்சிப் படுத்தினார். பின்னர், இவர் பாரத் பவனின் வரைகலை துறையில் பணிபுரிந்தார். மேலும் இவர் தனது குடும்பத்தினருடன் போபாலின் பேராசிரியர் காலனியில் உள்ள சுவாமிநாதனின் வீட்டின் பின்னால் வாழத் தொடங்கினார்.  

1986 ஆம் ஆண்டில், மத்தியப் பிரதேச அரசு வழங்கிய மிக உயர்ந்த *ஷிக்கார் சம்மான்* விருது வழங்கப்பட்டது. புகழ்பெற்ற கட்டிடக் கலைஞர் சார்லசு கொரியா வடிவமைத்த போபாலில் புதிய சட்டமன்றக் கட்டடம் விதான் பவனுக்கான வெளிப்புற சுவரோவியங்களை வரைய இவர் நியமிக்கப்பட்டார். 1989 ஆம் ஆண்டில், பாரிஸில் நடந்த பாம்பிடோ மையத்தின் மேஜிசியன்ஸ் டி லா டெர்ரே (பூமியின் மந்திரவாதிகள்) கண்காட்சியில் இவரது ஓவியங்கள் காட்சிப்படுத்தப்பட்டது. சப்பானின் டோகாமாச்சியில் உள்ள மிதிலா அருங்காட்சியகத்தில் தங்கி சில காலம் தனது பணிகளைச் செய்தார்.  

## இறப்பு
2001 ஆம் ஆண்டில், மிதிலா அருங்காட்சியகத்தில் தனது அறையில் இவர் தூக்குப்போட்டு தற்கொலை செய்து கொண்டார். சப்பானில் உள்ள அருங்காட்சியகத்தின் உரிமையாளரை இந்திய கலைச் சமூகம் குற்றம் சாட்டினாலும், இவர் உயிரை மாய்த்துக் கொண்டதற்கான காரணங்கள் தெளிவாகத் தெரியவில்லை.
# ஜூடி கிரேர்



**ஜூடித் தெரேஸ் எவன்ஸ் ** (பிறப்பு:சூலை 20, 1975) என்பவர் அமெரிக்க நாட்டு நடிகை, நகைச்சுவையாளர் மற்றும் இயக்குநர் ஆவார். இவர் பெரும்பாலும் ஒரு குணச்சித்திர நடிகை என்று அழைக்கப்படுகிறார் மற்றும் வாட் வுமேன் வாண்ட் (2000), 13 கோயிங் ஒன் 30 (2004), 27 ட்ரெஸ்ஸஸ் (2008), லவ் & அதர் ட்ரக்ஸ் (2010), டோன் ஒப் த பிளனட் ஒப் தி ஏப்ஸ் (2014), ஜுராசிக் வேர்ல்ட் (2015) போன்ற பல வகையான படங்களில் தோன்றியுள்ளார்.  

2015 ஆம் ஆண்டு மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படமான ஆன்ட்-மேன் மற்றும் ஆன்ட்-மேன் மற்றும் தி வாஸ்ப் (2018) போன்ற திரைப்படங்களில் 'மேகி லாங்' என்ற கதாபாத்திரத்தில் நடித்துள்ளார்.  

கிரேர் தொலைக்காட்சியில் 'ஆர்ச்சர்' (2009-தற்போது வரை) என்ற நகைச்சுவை இயங்குபடத் தொடரில் செரில் டன்ட் என்ற குரல் பாத்திரத்தில் மிகவும் பிரபலமானவர். அதை தொடர்ந்து அர்ரெஸ்ட்ஸ் டெவெலப்மென்ட் (2003–2018), டூ அண்டு எ ஹாஃப் மென் (2007–2015), மெரிட் (2014–2015), மற்றும் கிடிங் (2018–2020) ஆகிய நகைச்சுவைத் தொடர்களிலும் நடித்துள்ளார்.
# டேவிட் தஸ்ட்மால்ச்சியன்



**டேவிட் தஸ்ட்மால்ச்சியன்** (பிறப்பு:சூலை 21, 1977) என்பவர் அமெரிக்க நாட்டு நடிகர் ஆவார். இவர் 2005 ஆம் ஆண்டு முதல் த டார்க் நைட் (2008), அனிமேல்ஸ் (2014), கிரோனிக் (2015) போன்ற பல திரைப்படங்களிலும் மற்றும் ஈ.ஆர் (2008), ரெப்ரிஸல் (2019) போன்ற பல தொலைக்காட்சி தொடர்களிலும் நடித்துள்ளார். 2015 ஆம் ஆண்டு மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படமான ஆன்ட்-மேன் மற்றும் ஆன்ட்-மேன் மற்றும் தி வாஸ்ப் (2018) போன்ற திரைப்படங்களில் 'கர்ட்' என்ற கதாபாத்திரத்தில் நடித்துள்ளார்.
# சினிமா எக்ஸ்பிரஸ்


***சினிமா எக்ஸ்பிரஸ்*** என்பது தமிழ்நாடு, சென்னையில் இருந்து மாதமிருமுறை வெளிவந்த தமிழ்ப் பொழுதுபோக்கு இதழாகும். இவ்விதழை *தினமணி*, *கன்னடப் பிரபா* போன்ற பிரபல பத்திரிகைகளை வெளியிடும் தி நியூ இந்தியன் எக்சுபிரசு குழுமம் வெளியிட்டு வந்தது. *சினிமா எக்ஸ்பிரஸ்* இதழ் ஆண்டுதோறும் தமிழ்த் திரைத்துறையில் பங்களிக்கும் சிறந்த கலைஞர்களுக்கு தேசிய விருதுகளுக்கு ஒப்பான வகையில் "சினிமா எக்ஸ்பிரஸ் விருதுகளை" வழங்கிக் கௌரவித்தது. 1980 சனவரில் இருந்து வெளியான இவ்விதழ் 2016 பெப்ரவரி 16 இதழுடன் அச்சுப் பிரதி வெளியிடுவதை நிறுத்திக் கொண்டது.  

## வரலாறு
*சினிமா எக்ஸ்பிரசு* தனது முதலாவது இதழை 1980 சனவரி 10 இல் வெளியிட்டது. முதலாவது இதழை அன்றைய தமிழக முதல்வர் எம். ஜி. இராமச்சந்திரன் வெளியிட்டார். இதன் முதலாவது ஆசிரியராக இராமமூர்த்தி பணியாற்றினார். இதன் ஆரம்ப விலை ரூ. 1.50 ஆக இருந்தது. இதன் கடைசி இதழ் 2016 பெப்ரவரி 16 இல் வெளிவந்தது. அப்போது அதன் விலை ரூ. 15.00 ஆகும். இதன் பின்னர் இதே பெயரில் இணைய வழியில் இந்தியன் எக்சுபிரசு குழுமத்தினர் வெளியிட்டு வருகின்றனர்.  

## விருதுகள்
சினிமா எக்ஸ்பிரஸ் விருதுகள் 1981 முதல் ஆண்டுதோறும் “சிறந்த திரைப்படம்”, “சிறந்த கதாசிரியர்”, “சிறந்த நடிக, நடிகையர்”, சிறந்த இயக்குநர்” போன்ற விருதுகளை தமிழ், மலையாளம், கன்னடம், தெலுங்கு ஆகிய மொழிகளுக்கு வழங்கி வந்தது.
# நிக்கோலசு அயில்வர்ட் விகோர்சு

எழுதிய டக்கன், 1831]]  
**நிக்கோலசு அயில்வர்ட் விகோர்சு** (Nicholas Aylward Vigors)(1785 - 26 அக்டோபர் 1840) என்பார் அயர்லாந்து நாட்டு விலங்கியல் மற்றும் அரசியல்வாதி ஆவார். இவர் 19ஆம் நூற்றாண்டில் பிரபலமாக இருந்த குயினேரியன் முறையில் பறவைகளை வகைப்படுத்தினார்.  

## ஆரம்ப கால வாழ்க்கை
விகோர்ஸ் கவுண்டி கார்லோவின் ஓல்ட் லேலினில் பிறந்தார். ஆக்ஸ்போர்டின் டிரினிட்டி கல்லூரியில் படித்தார். 1809 முதல் 1811 வரை தீபகற்பப் போரின்போது இராணுவத்தில் பணியாற்றினார். பின்னர் ஆக்ஸ்போர்டுக்குத் திரும்பி, 1815 இல் பட்டம் பெற்றார். இங்கு இவர் பேரறிஞராகப் பயிற்சி பெற்று 1832இல் குடிமையியல் சட்டத்தில் முனைவர் பட்டம் பெற்றார்.  

## விலங்கியல்

விகோர்சு 1826இல் லண்டனின் விலங்கியல் சங்கத்தின் இணை நிறுவனராகவும், 1833 வரை அதன் செயலாளராகவும் இருந்தார். 1833ல் இலண்டனின் ராயல் பூச்சியியல் சங்கமாக மாறியது. இவர் லின்னேயன் சமூகத்திலும் அரச கழகத்தில் உறுப்பினராகவும் இருந்தார். இவர் 40 கட்டுரைகளை எழுதியுள்ளார். இவற்றில் முக்கியமான ஆய்வுகள் பறவையியல் குறித்தன. இவர் 110 வகையான பறவைகளை விவரித்துள்ளார். இது வரலாற்று ரீதியாக முதல் 30 பறவை ஆசிரியர்களில் ஒருவராக இவரைப் பட்டியலிட போதுமானது. ஜான் கோல்ட்டின் *ஒரு நூற்றாண்டு இமயமலை மலை பறவைகள்* (1830-32) என்ற நூலிற்குப் பங்களிப்புச் செய்துள்ளார்.  

இவர் விவரித்த ஒரு பறவை "சபினின் ஸ்னைப்" என்பதாகும். இது 1895ல் பாரெட்-ஹேமில்டன் என்பவரால் ஒரு பொதுவான பறவையாகக் கருதப்பட்டது மேலும் 1926ஆம் ஆண்டு மெயினெர்ட்ஷாசென் ஆனால் 1945ல் வில்சன் ஸ்னைப் எனக்கருதப்பட்டது. தாமஸ் பெவிக் எழுதிய *இங்கிலாந்து பறவைகளின்* *வரலாறு* பதிப்பில் வீகர்ஸ் முக்கிய பங்காற்றினார்.  

## அரசியல்
விகோர்ஸ் 1828இல் தனது தந்தையின் தொகுதியில் வெற்றி பெற்றார். இவர் 1832 முதல் 1835 வரை கார்லோவின் பெருநகரத்திற்குப் நாடாளுமன்ற உறுப்பினராக இருந்தார். இவர் 1835 இல் கவுண்டி கார்லோ தொகுதியைப் பிரதிநிதித்துவப்படுத்தினார். கன்சர்வேடிவ் கட்சி நாடாளுமன்ற உறுப்பினர்கள் முதலில் 1835 ஐக்கிய இராச்சியம் பொதுத் தேர்தலில் திரும்பிய பின்னர் ஜூன் மாதம் நடந்த ஒரு இடைத்தேர்தலில் விகோர்ஸ் தேர்ந்தெடுக்கப்பட்டார். ஆகஸ்ட் 19, 1835 இல், இரண்டு உறுப்பினர் மாவட்டத் தொகுதியில் விகோர்ஸ் மற்றும் அவரது துணையானவர், தேர்வு செய்யப்படவில்லை. முன்னர் தேர்வு செய்யப்படாத அதே இரண்டு கன்சர்வேடிவ்களுக்கும் இடங்கள் வழங்கப்பட்டன. இவர்களில் ஒருவரின் மரணத்தின் பின்னர், விகோர்ஸ் 1837 இல் நடந்த இடைத்தேர்தலில் வெற்றி பெற்றார். மேலும் இவர் இறக்கும் வரை அந்த இடத்தை தக்க வைத்துக் கொண்டார்.
# டி. எம். ஜெயமுருகன்


**டி.எம். ஜெயமுருகன்** (*T. M. Jayamurugan*, இறப்பு: 18 சனவரி 2025) ஓர் இந்தியத் திரைப்பட இயக்குநரும் தயாரிப்பாளருமாவார். இவர் தமிழ் மொழித் திரைப்படங்களை இயக்கியுள்ளார். ரோஜா மலரே (1997) என்ற திரைப்படம் மூலம் புகழ் பெற்றார். மேலும் அடடா என்ன அழகு (2009), தீ இவன் (2023) ஆகிய நாடகங்கள் உட்பட திரைப்படங்களைத் தயாரித்துள்ளார்.  

## தொழில்
ஜெயமுருகன் தனது தயாரிப்பு நிறுவனமான மனிதன் சினி ஆர்ட்சு நிறுவனம் சார்பாக சிந்து பாத் (1995) படத்தை தயாரித்து தயாரிப்பாளராக தமிழ்த் திரையுலகில் முதலில் நுழைந்தார். முரளி, அருண் பாண்டியன், ஆனந்த் பாபு ஆகியோர் முக்கிய வேடங்களில் நடித்த ரோஜா மலரே (1997) என்ற காதல் நாடகத் திரைப்படத்தில் ஜெயமுருகன் இயக்குநராக அறிமுகமானார். படம் வெளியாவதற்கு முன்பே, செயின்ட் மேரிசு தீவுகளில் படப்பிடிப்பிற்காக படம் கவனத்தை ஈர்த்தது. திரைப்படம் வெளியானதும், திரைப்பட விமர்சகர்களிடமிருந்து கலவையான விமர்சனங்களைப் பெற்றது. 1990 ஆம் ஆண்டுகளின் பிற்பகுதியில், இவர் லிவிங்சுடன், உதயா, விந்தியா ஆகியோருடன் பூங்குயிலே என்ற படத்தைத் தயாரித்தார். அது பல அட்டவணைகளுக்குப் பிறகு கிடப்பில் போடப்பட்டது.  

## திரைப்படவியல்
| ஆண்டு | தலைப்பு | பங்களிப்பு | குறிப்புகள் |
| --- | --- | --- | --- |
| 1995 | *சிந்துபாத்* |  |  |
| 1997 | *ரோஜா மலரே* |  |  |
| 2009 | *அடடா என்ன அழகு* |  |  |
| 2023 | *தீ இவன்* | } |  |
# காங்கோ ஜனநாயக குடியரசின் வரலாறு

1990 களில் கண்டுபிடிக்கப்பட்ட,**காங்கோ ஜனநாயக் குடியரசின்** ஆரம்பகால மனித எச்சங்கள் சுமார் 90,000 ஆண்டுகள் முந்தையவை.முதல் உண்மையான மாநிலங்களான கொங்கோ,லுண்டா, லூபா மற்றும் குபா ஆகியவை 14 ஆம் நூற்றாண்டு முதல் சவன்னாவில் பூமத்திய ரேகை காடுகளுக்கு தெற்கே தோன்றின. கொங்கோ பேரரசு மேற்குப் பகுதி மற்றும் மத்திய ஆப்ரிக்க பகுதிகளை கட்டுபடுத்தியது.15 ஆம் நூற்றாண்டு பிற்பகுதியில் போர்த்துகீசிய மாலுமிகள் கொங்கோ இராச்சியத்திற்க்கு வந்தனர்,இது பெரும் செழிப்பு மற்றும் ஒருங்கிணைப்புக்கு வழிவகுத்தது,போர்த்துகீசிய வர்த்தகத்தில் ராஜாவின் அதிகாரம் நிறுவப்பட்டது.அடிமைகளுக்கான போர்த்துகீசிய கோரிக்கைகளுக்கு பதிலளிக்கும் விதமா அபோன்சோ 1 (1506-1543) அண்டை மாவட்டங்களில் சோதணை மேற்கொண்டார்.அவரது மரணத்திற்க்கு பிறகூ,ராஜயம்ஆழ்த்த நெருக்கடிக்கு ஆளானது.  

முதல் காங்கோ போரின் போது, ருவாண்டா ஜைர் மீது படையெடுத்து.1997 ஆம் ஆண்டில், லாரன்ட்−டிசிரே கபிலா ஆட்சியை பிடித்தது,காங்கோ ஜனநாயக குடியரசு என்று பெயர் மாற்றினார்.பின்னர்,இரண்டாவது காங்கோ போர் வெடித்தது,இதன் விளைவாக ஒரு பிராந்தைய யுத்தம் ஏற்ப்பட்டது.  

## ஆரம்பகால வரலாறு

1998 ஆம் ஆண்டு காங்கோ ஜனநாயக குடியரசு என்று அழைக்கப்படுவது சும்மார் 80,000 ஆண்டுகளுக்கு முன்னர் கட்டப்பட்டது.பதிவுசெய்ளப்பட்ட வரலாற்றின் போது, இப்பகுதி காங்கோ,காங்கோ இலவச மாநிலம், பெல்ஜிய காங்கோ மற்றும் ஜைர் என்றும் அழைக்கப்படுகிறது.  

## காலனித்துவ காலம்

### காங்கோசுதந்திர மாநிலம் (1869 -1908)

இரண்டாம் லியோபோல்ட் கீழ்,காங்கோசுதந்திர அரசு இருபதிம் நூற்றண்டின் தொடக்கத்தில் பிரபலமற்ற சர்வதேச ஊழல்களில் ஒன்றாக மாறியது.இங்கிலாந்து தூதர் ரோஜர் வழக்கின் அறிக்கை 1990 ஆம் ஆண்டில் ரப்பர் சேகரிக்கும் பயணத்தின் போது கொடுரமான கொலைக்கு காரணமான வெள்ளை அதிகாரிகளை கைது செய்து தண்டிக்க வழிவகுத்தார்.இதில் குறைந்தது 122 காங்கோ பூர்வீகர்களை சுட்டுக் கொன்ற பெல்ஜியம் நாட்டவர் உட்பட மொத்த இறப்பு எண்ணிக்கை கணிசமாக வேறுபடுகின்றன.முதல் மக்கள் தொகை கணக்குஎடுப்பு 1924 ஆம் ஆண்டு மட்டுமே செய்யப்பட்டது,எனவே அந்த காலத்தில் மக்கள் இழப்பை கணக்கிடுவது இன்னும் கடினம். ஐரேப்பிய மற்றும் அமெரிக்க பத்திரிகை நிறுவனங்கள் 1900 காங்கோ சுதந்திர மாநிலத்தின் நிலமைகளை மக்களுக்கு உணர்தினர்.1908 பொது வாக்கு அழுத்தம் காரணமாக லியோபோல்ட் 2 காங்கொவை பெல்ஜிய காலனிய இணைக்க வழிவகுத்தது.  

### பெல்ஜிய காங்கோ (1908-60)

நவம்பர் 15,1908 அன்று பெல்ஜியத்தின் இரண்டு லியோபோல்ட் மன்னர் காங்கோ சுதந்திற அரசனி தனிப்பட்ட கட்டுப்பாட்டை முறையாக கைவிட்டார்.மறுபெயரிடப்பட்ட பெல்ஜியம் காங்கோ பெல்ஜிய அரசாங்கத்தின் நேரடி நிர்வாகத்தின் கீழ் மற்றும் அதன் காலனிகள் அமைச்சகத்தின் கீழ் வைக்கப்பட்டது.  

## சுதந்திரம் மற்றும் காங்கோ நெருக்கடி

1959 சனவரி 4-7 தேதிகளில் லியோபோல்ட்வில்லிலும்,அக்டோபர் 31,1959 இல் சடான்லிவில்லிலும் நடத்த கலவரங்கள்த் தெடர்ந்து, பெல்ஜியர்ஙஜ் சதந்திரத்திற்க்கான கோரிக்கைகளை எதிர்கொண்டனர் இத்தகைய பரந்த நாட்டை கட்டுப்பாட்டைத் தக்க வைத்துக்கொள்ள முடியது என்பதை உணர்ந்தனர்.பெல்ஜியம் மற்றும் காங்கோ அரசியல் தலைவர்கள் 18 சனவரி முதல் ஒரு வட்ட மாநாட்டை நடத்தினர்.மாநாட்டின் முடிவில் முழு சுதந்திரம் 1960 சூன் 30அன்று வழங்கப்படும் என்றும் அறிவிக்கப்பட்டது.  

## உள்நாட்டு போர்கள் (1996−2003)

### முதல் காங்கோ போர் (1996−97)

1964-1965ல் சிம்பா கிளர்ச்சியில் ஒரு புதிய நெருக்கடி வெடித்ரது,இது கிளர்ச்சியாளர்களால் பாதி நாடு கைப்பற்றப்பட்டது.கிளர்ச்சியைத் தோற்கடிக்க ஐரோப்பிய கூலிப்படையினர்,அமெரிக்கா மற்றும் பெல்ஜிய துருப்புகள் காங்கோ அரசாங்கத்தால் அழைக்கப்பட்டன.
# திருமகன் ஈவெரா


**திருமகன் ஈவெரா** (*Thirumagan EVR*; 1977 – 4 சனவரி 2023) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். இவர் தமிழக காங்கிரஸ் கட்சியின் மாநிலப் பொதுச் செயலாளராக இருந்தார்.  

## வாழ்க்கைக் குறிப்பு
இவர் கோபிச்செட்டிப்பாளையத்தில் ஈ. வெ. கி. ச. இளங்கோவன் - வரலட்சுமி இணையரின் மகனாகப் பிறந்தார். இவரது இயற்பெயர் ராம். இவர் பெரியார் ஈ. வெ. ராமசாமியின் அண்ணன் ஈ. வெ. கிருஷ்ணசாமியின் கொள்ளுப்பேரனும் அவர் மகன் ஈ. வி. கே. சம்பத்தின் பேரனும் ஆவார். திருமகன் ஈவெராக்கு சஞ்சய் என்ற அண்ணன் ஒருவர் இருக்கிறார்.  

## அரசியல் வாழ்க்கை
தமிழக காங்கிரஸ் கட்சியின் மாநிலப் பொதுச் செயலாளராக இருந்தார். இதற்கு முன்பு 2015 ஆம் ஆண்டு முதல் தமிழ்நாடு காங்கிரஸ் கட்சியின் தகவல் தொழில்நுட்பம் மற்றும் சமூக ஊடகத் துறையின் தலைவராக இருந்துள்ளார். 2021ஆம் ஆண்டு நடைபெற்ற தமிழ்நாடு சட்டமன்ற தேர்தலில் ஈரோடு கிழக்கு சட்டமன்றத் தொகுதியிலிருந்து, இந்திய தேசிய காங்கிரசு கட்சியின் சார்பில் போட்டியிட்டு வெற்றி பெற்றார்.  

## இறப்பு
திருமகன் ஈவெரா உடல்நலக் குறைவால் ஈரோட்டில் உள்ள மருத்துவமனையில் சிகிச்சைப் பெற்று வந்தநிலையில் 2023 சனவரி 4 அன்று காலமானார்.
# ஸ்ரீராம் லகூ


**ஸ்ரீராம் லகூ** (Shriram Lagoo) (16 நவம்பர் 1927 - 17 திசம்பர் 2019) இந்தி மற்றும் மராத்திய மொழிகளில் திரைப்பட மற்றும் நாடக நடிகராக இருந்தார். மேலும் இவர் காது மூக்கு தொண்டை அறுவை சிகிச்சை நிபுணராகவும் இருந்தார். திரைப்படங்களில் குணச்சித்திர நடிகராக பெயர் பெற்றவர். இந்தி மற்றும் மராத்தித் திரைப்படங்கள், இந்தி, மராத்தி மற்றும் குஜராத்தி நாடகங்கள் உட்பட 250 க்கும் மேற்பட்ட படங்களில் நடித்துள்ளார். மேலும் 20க்கும் மேற்பட்ட மராத்தி நாடகங்களையும் இயக்கியுள்ளார். இருபதாம் நூற்றாண்டின் இரண்டாம் பாதியில் மராத்தி நாடக அரங்கின் சிறந்த நடிகர்களில் ஒருவராக இவர் கருதப்பட்டார். முற்போக்கான மற்றும் பகுத்தறிவுள்ள சமூக காரணங்களை மேம்படுத்துவதில் இவர் மிகவும் குரல் கொடுத்து, சுறுசுறுப்பாக இருந்தார். எடுத்துக்காட்டாக, 1999ஆம் ஆண்டில், இவரும் சமூக ஆர்வலர் ஜி. பி. பிரதானும் ஊழல் எதிர்ப்புப் போர்வீரர் அண்ணா அசாரேவுக்கு ஆதரவாக உண்ணாவிரதத்தை மேற்கொண்டனர். *காரோந்தா* என்ற இந்திப் படத்திற்காக 1978 ஆம் ஆண்டு பிலிம்பேர் சிறந்த துணை நடிகருக்கான விருதை வென்றார். "லாமான்" ("பொருட்களை சுமப்பவர்") என்ற பெயரில் இவரது சுயசரிதை எழுதப்பட்டது.  

## ஆரம்ப கால வாழ்க்கை
இந்தியாவின் மகாராட்டிராவின் சாத்தாரா மாவட்டத்தில் பாலகிருஷ்ணா சிந்தாமன் லகூ மற்றும் சத்தியபாமா லகூ ஆகியோரின் நான்கு குழந்தைகளில் மூத்தவராகப் பிறந்தார். இவர் பாவே உயர்நிலைப் பள்ளி, பெர்க்குசன் கல்லூரி ( புனே பல்கலைக்கழகம் ) மற்றும் இந்தியாவின் பி. ஜே மருத்துவக் கல்லூரி (புனே பல்கலைக்கழகம்) ஆகியவற்றில் பயின்றார். மேலும் மருத்துவத்தையும் படித்தார்.  

## தொழில்
இவர், மருத்துவக் கல்லூரியில் பயின்றபோது நாடகங்களில் நடிக்கத் தொடங்கினார். பின்னர், "முற்போக்கு நாடக சங்கம்" என்ற குழு மூலம் தனது நடவடிக்கையைத் தொடர்ந்தார். இது பால்பா கெல்கர் போன்ற மூத்த நண்பர்களுடன் தொடங்கப்பட்டது. இதற்கிடையில், ஐம்பதுகளின் ஆரம்பத்தில் மும்பை பல்கலைக்கழகத்தில் காது மூக்கு தொண்டை அறுவை சிகிச்சையில் பட்டம் பெற்றார். கூடுதல் பயிற்சிக்காக கனடா மற்றும் இங்கிலாந்து செல்வதற்கு முன்பு புனேவில் ஆறு ஆண்டுகள் பயிற்சி பெற்றார்.  

1960களில், புனே, இந்தியா, தன்சானியாவின் தபோராவில் மருத்துவம் மற்றும் அறுவை சிகிச்சையில் ஈடுபட்டார். ஆனால் இந்தியாவில் இருந்தபோது புனேவில் முற்போக்கு நாடக சங்கம், மும்பையில் "ரங்காயன்" மூலம் இவரது நாடக செயல்பாடு தொடர்ந்தது. இறுதியாக, 1969ஆம் ஆண்டில் மராத்தி மேடையில் முழுநேர நடிகரானார். வசந்த் கனேத்கர் எழுதிய *இத்தே ஓஷாலாலா மிருத்யு* என்ற நாடகத்தில் அறிமுகமானார்.  

இறுதியாக 1969ஆம் ஆண்டில் வசந்த் கனேத்கரின் "*வேர் டெத் ஷைட் அவே*" நாடகத்திலிருந்து ஒரு முழுநேர நாடக நடிகராக பணியாற்றத் தொடங்கினார். குசுமாகரசு (விஷ்ணு வாமன் ஷிர்வாட்கர்) எழுதிய 'நாதசாம்ராட்' நாடகத்தில் இவர் ஒரு முக்கியப் பாத்திரத்தில் நடித்தார். மேலும் அந்த பாத்திரத்திற்காக சிறந்த முறையில் நினைவுகூரப்பட்டார். மேலும், மராத்தித் திரைப்படத்துறையிலும் இவர் குறிப்பிடத்தக்க இடத்திலிருந்தார். அங்கு இவர் *சிங்காசன்*, *பிஞ்ச்ரா*, *முக்தா* போன்ற வெற்றிப் படங்களில் தோன்றினார்.  

## மத நம்பிக்கைகள்
ஸ்ரீராம் ஒரு மத சார்பற்ற பகுத்தறிவாளராக இருந்தார்.  

## விருதுகளும், கௌரவங்களும்

- 1974, இந்திய அரசு வழங்கிய பத்மசிறீ விருது
- 1978, *காரோந்தா* என்ற இந்திப் படத்திற்காக 1978 ஆம் ஆண்டு பிலிம்பேர் சிறந்த துணை நடிகருக்கான விருது
- 1997, காளிதாஸ் சம்மன் விருது
- 2006, மேடைகளிலும், திரைப்படங்களிலும், இவரது பங்களிப்பிற்காக தீனநாத் மங்கேசுகர் விருதான ஸ்மிருதி பிரதிஷ்டான் விருது.
- 2007, ‘புண்யாபூஷன்' விருது
- 2010, சங்கீத நாடக அகாதமி கூட்டாளர்
# திக்கவரப்பு பட்டாபிராம ரெட்டி


**திக்கவரப்பு பட்டாபிராம ரெட்டி** (Tikkavarapu Pattabhirama Reddy) (19 பிப்ரவரி 1919 - 6 மே 2006) இந்தியத் திரைப்பட திரைக்கதை ஆசிரியரும், தயாரிப்பாளரும், இயக்குநரும், சமூக ஆர்வலரும், கவிஞரும் ஆவார். இவர் முக்கியமாக தெலுங்குத் திரைப்படத்துறையிலும், கன்னடத் திரைப்படத்துறையிலும் பணியாற்றினார்.  

ரெட்டி தனது படைப்புகளுக்காக நான்கு தேசிய திரைப்பட விருதுகளைப் பெற்றுள்ளார். 1972ஆம் ஆண்டில் உ. இரா. அனந்தமூர்த்தி எழுதிய 'சம்ஸ்காரா' என்ற புதினத்தை அடிப்படியாகக் கொண்டு சம்ஸ்காரா என்ற கன்னடப் படத்தைத் தயாரித்து இயக்கியுள்ளார், இது லோகார்னோ சர்வதேச திரைப்பட விழாவில் சிறந்த திரைப்படம் மற்றும் வெண்கல சிறுத்தைக்கான சிறந்த திரைப்படத்திற்கான தேசிய திரைப்பட விருது ஆகியவற்றைப் பெற்றது. மக்கள் குடிசார் உரிமைக் கழகத்தின் நிறுவனர் உறுப்பினராகவும், நெருக்கடி நிலை எதிர்ப்பு இயக்கம், மனித உரிமை இயக்கம் மற்றும் குழந்தை தொழிலாளர் இயக்கங்கள் ஆகியவற்றில் ரெட்டி தீவிரமாக பங்கேற்றுள்ளார். 1977ஆம் ஆண்டில், *சண்டமாருதா* என்ற படத்தை கன்னடம் மற்றும் ஆங்கிலம் ஆகிய இருமொழிகளிலும் தயாரித்து இயக்கியுள்ளார். இந்த படம் நெருக்கடி நிலைக் காலத்தில் தடைசெய்யப்பட்டது, பின்னர் வெளியிடப்பட்டு விமர்சன ரீதியான பாராட்டைப் பெற்றது.  

## தனிப்பட்ட வாழ்க்கை
இவர் ஆந்திராவின் நெல்லூரில் பிறந்தார். சாந்திநிகேதன், கொல்கத்தா பல்கலைக்கழகம், கொலம்பியா பல்கலைக்கழகம் போன்றவற்றில் படித்தார். இவர் சினேகலதா என்பவரை மணந்தார். மேலும் "வேலை செய்யும் குழந்தைகளுக்கான கவலை" என்ற அமைப்பை நிறுவினார். பட்டாபிராம ரெட்டி 6 மே 2006 அன்று தனது 86 வயதில் இறந்தார்.
# மேகபதி இராஜ்மோகன் ரெட்டி

**மேகபதி ராஜமோகன் ரெட்டி** (பிறப்பு 11 ஜூன் 1944) இந்தியாவின் 16 வது மக்களவையில் பதினாறாவது மக்களவையில் உறுப்பினராக இருந்தார். ஆந்திராவில் நெல்லூர் மக்களவைத் தொகுதியை பிரதிநிதித்துவப்படுத்திய இவர் ஒய். எஸ். ஆர். காங்கிரஸ் கட்சியில் உறுப்பினராக இருக்கிறார்.  

## நாடாளுமன்ற உறுப்பினர்
ரெட்டி, 1983இல் இந்திய தேசிய காங்கிரசு கட்சி வேட்பாளராக தேர்தலில் நின்று தோற்றார். 1985ஆம் ஆண்டில் ஆந்திர மாநில சட்டமன்றத்தில் அதே கட்சியின் வேட்பாளராக தேர்ந்தெடுக்கப்பட்டார். 1989இல் மக்களவையில் காங்கிரசின் உறுப்பினரானார். தெலுங்கு தேசம் கட்சி வேட்பாளராக இரு முறை 1996ஆம் ஆண்டு நாடாளுமன்றத்தில் உறுப்பினராக செல்லும் முயற்சிகள் தோல்வியுற்றன. 2004ஆம் ஆண்டில் நர்சரோபேட்டை நாடாளுமன்றத் தொகுதியிலிருந்தும், 2009இல் நெல்லூர் நாடாளுமன்றத் தொகுதியிலிருந்து காங்கிரசு கட்சி வேட்பாளராக வெற்றி பெற்றார். பின்னர் ஒய்.எஸ்.ஆர் காங்கிரசு கட்சியில் உறுப்பினரானார். இடைத்தேர்தலில் 15வது மக்களவைக்கு மீண்டும் தேர்ந்தெடுக்கப்பட்டார் மேலும் அக்கட்சியின் மக்களவைத் தலைவராகவும் தேர்ந்தெடுக்கப்பட்டார்.
# சதாஷிவ் அம்ராபுர்கர்


**சதாஷிவ் தத்தாத்ரே அம்ராபுர்கர்** (**Sadashiv Dattaray Amrapurkar)** (11 மே 1950 - 3 நவம்பர் 2014) இந்தியாவைச் சேர்ந்த இவர் பல்துறை நடிகரும், இயக்குநரும், எழுத்தாளரும் ஆவார். 1983 முதல் 1999 வரையிலான காலகட்டத்தில் மராத்தி மற்றும் இந்தி மொழித் திரைப்படங்களில் பணியாற்றி வந்தார்.  

1991 ஆம் ஆண்டில் *சதக் என்ற படத்துக்காக* ஒரு எதிர்மறை பாத்திரத்தில் நடித்து நடிப்பிற்கான பிலிம்பேர் விருதைப்பெற்றார். இவ்விருது முதல் முறையாக விருது வழங்கப்பட்டது. எதிர்மறை வேடங்களுக்கு மேலதிகமாக, இவர் துணை வேடங்களிலும், பின்னர் நகைச்சுவை வேடங்களிலும் நடித்தார். முதல் வகுப்பு துடுப்பாட்டத்தில் ரஞ்சிக் கோப்பையில் விளையாடினார்.  

## சொந்த வாழ்க்கை
சதாஷிவ் அம்ராபுர்கர் 1950 மே 11 அன்று இந்தியாவின் மகாராட்டிராவில் நாசிக் மண்டலத்தின் அகமத்நகரில் பிறந்தார். தனது பள்ளி மற்றும் கல்லூரி நாட்களிலேயே நடிக்கத் தொடங்கினார். புனே பல்கலைக்கழகத்தில் வரலாறு பாடத்தில் முதுகலைப் பட்டம் முடித்த பின்னர், தனது நாடக ஆர்வத்தைத் தொடர்ந்தார். நாடகம் மற்றும் திரைப்படத்தில் பல மாநில மற்றும் தேசிய அளவிலான விருதுகளைப் பெற்றுள்ளார். கோவிந்த் நிஹலானியின் *அர்த் சத்யா* (1983) என்பது இவரது முதல் படமாக இருந்தது. இதற்காக அவர் பிலிம்பேர் விருதை வென்றார்.  

## தொழில்
இந்தி, மராத்தி, பெங்காலி, ஒரியா, ஹரியான்வி, தெலுங்கு மற்றும் தமிழ் மொழிகளில் 300க்கும் மேற்பட்ட திரைப்படங்களில் நடித்துள்ளார். **1993** ஆண்டில், இவர் ஒரு எதிர்மறை பாத்திரத்தில் நடித்து பிலிம்பேர் விருதில் சிறந்த நடிகர் விருதை வென்றார். இதுபோன்ற விருது முதல் முறையாக நிறுவப்பட்டது. 1993 ஆம் ஆண்டில் இவர் *ஆன்கேன்* என்ற படத்தில் காவல்துறை அதிகாரி பியாரே மோகன் என்ற வேடத்திலும் நடித்தார். இது இவருக்கு ஒரு நகைச்சுவை நாயகனாக பாராட்டுக்களைப் பெற்றுத் தந்தது.  

இவர் அறப்பணிகளிலும் ஈடுபட்டு வந்தார். சமூக ஆர்வலராகவும் பல சமூக அமைப்புகளில் ஈடுபட்டார்:  

## நோயும் மரணமும்
சதாஷிவ் அம்ராபுர்கர் அக்டோபர் 2014 இல் நுரையீரல் அழற்சி காரணமாக மருத்துவமனையில் அனுமதிக்கப்பட்டு, 2014 நவம்பர் 3 அன்று தனது 64 வயதில் இறந்தார்.
# அமல் அல்லானா



**அமல் அல்லானா** (Amal Allana) (பிறப்பு:1947 செப்டம்பர் 14) இந்தியாவைச் சேர்ந்த நாடக இயக்குநரும், மேடை வடிவமைப்பாளரும், ஆடை வடிவமைப்பாளரும் ஆவார். தற்போது இவர் தொடர்ந்து இரண்டாவது முறையாக புது தில்லி, தேசிய நாடகப் பள்ளியின் தலைவராக இருக்கிறார். இந்தியாவின் முதன்மை நாடக பயிற்சி நிறுவனமான "நாடகக் கலை மற்றும் வடிவமைப்பு அகாதமி"யை தனது கணவர் நிசார் அல்லானாவுடன் இணைந்து புது தில்லியில் 2000ஆம் ஆண்டில் நிறுவினர்.  

ஒரு நாடக இயக்குநராக, இந்தியில் 55 நாடகங்களை இயக்கியுள்ளார். இதில் *ஆதே ஆதுரே* (மோகன் ராகேஷ்), *கமோஷ், அதாலத் ஜாரி ஹை* (விஜய் டெண்டுல்கரின் 1956 சிறுகதையின் தழுவல்), *ஆஷாத் கா ஏக் தின்* (மோகன் ராகேஷ்), *துக்ளக்* மற்றும் *ஹயவதானா* (இரண்டும் கிரீஷ் கர்னாட்), *மகாபோஜ்* (மனு பண்டாரி) (1982), *கிங் லியர்*, *ஹிம்மத் மாய்*, *நாட்டி பினோதினி* (2006) மற்றும் *பேகம் பார்வ்* (சதீஷ் அலேகர்) போன்றவை. அவற்றில் பல இந்திய நாடகங்களில் புதிய பாணிகளை அமைத்திருப்பதாக அறியப்படுகிறது.  
## விருது
இந்தியாவின் இசை, நடனம் மற்றும் நாடகத்திற்கான தேசிய அகாதமியான சங்கீத நாடக அகாதமி தனது சங்கீத நாடக அகாடமி விருதினை 1998 ஆம் ஆண்டு இவருக்கு வழங்கியது  

## ஆரம்பகால வாழ்க்கையும் கல்வியும்
1947 ஆம் ஆண்டில் மும்பையில் பிரபல நாடக இயக்குநரும், தேசிய நாடக பள்ளியின் முதல் இயக்குநருமான இப்ராஹிம் அல்காசிக்கு மகளாகப் பிறந்தார். இவரது தந்தை அரபு வம்சாவளியைச் சேர்ந்தவர். இவரது தாயார் ரோஷன் அல்காசி, குஜராத்தி இஸ்மாயில் கோஜா சமூகத்தைச் சேர்ந்தவர். மேலும் அல்காசியின் அனைத்து நாடகங்களுக்கும் ஆடை வடிவமைப்பில் ஈடுபட்டிருந்தார். 1947ஆம் ஆண்டில், அமலின் தந்தைவழி உறவினர்கள் பாக்கித்தானுக்கு குடிபெயர்ந்தனர். ஆனால் இவரது தந்தை இந்தியாவிலே தங்கியிருந்தார்.  

அமல் நாடகக் கலைஞர்களால் சூழப்பட்ட ஒரு வீட்டில் வளர்ந்தார். மேலும், இவரது பாட்டி, ஒரு தீவிரமான காந்தியவாதியாவார். கலைஞர்கள், எழுத்தாளர்கள் மற்றும் நாடகப் பிரமுகர்களால் அடிக்கடி இவர் கவனிக்கப்பட்டார், மேலும் இவரது தந்தையும் தனது நாடக ஒத்திகைகளில் பெரும்பாலானவற்றில் இவரை நடிக்கச் செய்தார். பள்ளிப்படிப்பை முடித்ததும், கல்லூரியைத் தவிர்த்துவிட்டு, தில்லி தேசிய நாடகப் பள்ளியில் தனது தந்தையின் கீழ் பயின்று, 1968இல் நாடக இயக்குநராகப் பட்டம் பெற்றார். மேலும் சிறந்த இயக்குனருக்கான *கிரிஷ் கோஷ்* விருதையும், சிறந்த மாணவருக்கான *பாரத் புரஸ்கார்* விருதையும் வென்றார்.  

## சொந்த வாழ்க்கை
இவர் நிசார் அல்லானா என்பவரை திருமணம் செய்து கொண்டார். அவரை தனது 15 வயதில் தந்தையின் நாடகக் குழுவில் சந்தித்தார். நிசார் அல்லானா தொழில் ரீதியாக ஒரு மருத்துவராக இருந்தாலும், மேடை வடிவமைப்பு மற்றும் ஒலி வடிவமைப்பில் பயிற்சி பெற்றிருந்தார். மேலும், இவரது பெரும்பாலான நாடகங்களிலும் பணியாற்றியுள்ளார். இவர்கள் 2000 ஆம் ஆண்டில் தில்லியில் நிறுவிய நாடக கலை மற்றும் வடிவமைப்பு அகாதமியின் (டாடா) இயக்குநராகவும் உள்ளார். இவர்களது மகள் ஜூலைகா சௌத்ரியும் நாடக இயக்குநராக உள்ளார்.
# தீ இவன்



**தீ இவன்** (*Thee Ivan*) என்பது 2023 ஆண்டு வெளியான இந்தியத் தமிழ்த் திரைப்படமாகும். இப்படத்தை ஜெயமுருகன் முத்துசாமி எழுதி, இயக்கி, இசையமைத்து, தயாரித்துள்ளார். இப்படத்தில் கார்த்திக் நாயகனாக நடிக்க அவருக்கு ஜோடியாக சுகன்யா நடிக்கிறார். படத்தில் டி. எம். ஜெயமுருகனின் மகனான சுமன் ஜே.-வும் கேரளத்தில் இருந்து அறிமுகமாகும் தீபிகாவும் இளம் காதலர்களாக நடிக்கின்றனர். மேலும் ஐஸ்வர்யா லட்சுமி, அர்த்திகா, சேது அபிதா, யுவராணி ஜான் விஜய், சிங்கம்புலி, ராதாரவி, இளவரசு, மஸ்காரா அஸ்மிதா, ஹேமந்த் மேனன், இயக்குநர் சரவண சக்தி, ராஜேஸ்வரி, ஸ்ரீதர், பெராரே, டி. எம். ஜெயமுருகன், சுமன் ஆகியோர் நடித்துள்ளார்.  

## கதை
அண்ணன் தங்கை பாசத்தை அடிப்படையாக கொண்டதாக இப்படத்தின் கதை உள்ளது. கோயமுத்தூர் மாவட்டத்தில் கதை நடப்பதாக சித்தரிக்கபட்டுள்ளது. ஒரு நவீன கிராமத்தில் அமைதியாக வாழும் குடும்பத்தில் அண்ணன் தங்கை இருவருக்குமிடையிலான பாசத்துக்கு காதல் தடையாக காதல் குற்றுக்கிடுகிறது. குடும்பத் தலைவரான கார்த்தி சிக்கலை எவ்வாறு கையாண்டு தீர்க்கிறார் என்பதே கைதை ஆகும்.  

## நடிகர்கள்
- கார்த்திக்
- சுகன்யா
- சன்னி லியோனே
- சுமன் ஜே.
- தீபிகா
- ஐஸ்வர்யா லட்சுமி
- அர்த்திகா
- சேது அபிதா
- யுவராணி
- ஜான் விஜய்
- சிங்கம்புலி
- ராதாரவி
- இளவரசு
- மஸ்காரா அஸ்மிதா
- ஹேமந்த் மேனன்
- சரவண சக்தி
- ராஜேஸ்வரி
- ஸ்ரீதர்
- பெராரே
- டி. எம். ஜெயமுருகன்
- சுமன்

## தயாரிப்பு
இப்படத்தை டி. எம். ஜெயமுருகன் எழுதி இயக்கியுள்ளார். மேலும் அவரது சொந்த பதாகையான மனிதன் சினி ஆர்ட்ஸ் என்ற பதாகையின் கீழ் தயாரித்துள்ளார். படத்திற்கான இசையையும் டி. எம். ஜெயமுருகன் அமைத்துள்ளார்.
# ஏலே


***ஏலே*** (*Aelay*) 2021 ஆம் ஆண்டில் வெளிவந்த இந்தியத் தமிழ் நகைச்சுவைத் திரைப்படம் ஆகும். ஹலிதா ஷமீம் இத்திரைப்படத்தை இயக்கியிருந்தார். சமுத்திரக்கனி, மணிகண்டன் ஆகியோர் முக்கிய பாத்திரங்களில் நடித்திருந்தனர். இலங்கையைச் சேர்ந்த மதுமதி பத்மநாதன் கதாநாயகியாக அறிமுகமானார்.  

இத்திரைப்படம் ஆரம்பத்தில் 20201 பெப்ரவரி 12 இல் திரையரங்குகளில் திரையிடப்படும் என அறிவிக்கப்பட்டது. ஆனால், இதன் தயாரிப்பாளர்கள் இதனை விஜய் தொலைக்காட்சி மூலம் வெளியிட முடிவு செய்து, 2021 பெப்ரவரி 28 இல் தொலைக்காட்சித் திரைப்படமாக வெளியிட்டனர். பின்னர் 2021 மார்ச் 5 இல் உலகெங்கும் நெற்ஃபிளிக்சு மூலம் வெளியிடப்பட்டது.  

## நடிகர்கள்
- சமுத்திரக்கனி (முத்துக்குட்டி, சுதாகர்)
- கே. மணிகண்டன் (பர்த்தி)
- மதுமதி பத்மநாதன் (நாச்சியா)

## தயாரிப்பு
படம் முழுவதும் பழனியில் தயாரிக்கப்பட்டது. 2019 மே 3 இல் ஆரம்பமான இதன் படப்படிப்பு, 2019 சூலை 1 இல் நிறைவடைந்தது.  

## பாடல்கள்

இத்திரைப்படத்தில் ஆறு பாடல்கள் இடம்பெற்றிருந்தன. பாடல் வரிகளை காபர் வாசுகி, ஹலிதா சமீம், எம். கே. கடல்வேந்தன், கே. சித்திரசேனன் ஆகியோர் எழுதியிருந்தனர். இதன் தொகுப்பு 2021 பெப்ரவரி 1 இல் வெளியிடப்பட்டது.  

## வெளியீடு
இத்திரைப்படம் 2019 செப்டம்பரில் வெளியிட ஆரம்பத்தில் உத்தேசிக்கப்பட்டது, ஆனாலும், தயாரிப்புப் பணிகள் முழுமையடையாத நிலையிலும், பின்னர் கோவிட்-19 பெருந்தொற்று காரணமாகவும் பின்போடப்பட்டது.  

ஆனாலும், திரையிடப்படுவதற்கு முதல் நாள், திரைகளில் திரையிடப்படும் முடிவை தயாரிப்பாளர்கள் மீளப்பெற்று, 2021 பெப்ரவரி 28 இல் விஜய் தொலைக்காட்சி மூலம் வெளியிடப்படுமென அறிவித்தனர். திரையரங்குகளின் உரிமையாளர்களும், வினியோகத்தவர்களும் திரைப்படத்தின் தயாரிப்பு நிறுவனமான வை நொட் ஸ்டூடியோஸ் மீது தடை விதித்ததே இதன் காரணம் எனப் பின்னர் அறியப்பட்டது. வை நொட் நிறுவனம் தயாரித்த தனுசின் *ஜகமே தந்திரம்* (2021) திரைப்படம் ஓடிடி தளத்தில் வெளியிட முடிவு செய்யப்பட்டதால், அந்நிறுவனத்தின் திரைப்படங்களை திரையரங்குகளில் வெளியிட வினியோக நிறுவனங்கள் மறுத்துள்ளன. அத்துடன், திரையரங்குகளில் திரையிடப்பட்டு 30-நாட்களின் பின்னரே ஓடிடியில் வெளியிடலாம் எனவும் அவர்கள் அறிவித்திருந்தனர்.
# பாலு மகேந்திரா நூலகம்


**பாலு மகேந்திரா நூலகம்** என்பது இலங்கையின், கிளிநொச்சியில் உள்ள திரைப்படத் துறைக்காக அமைக்கப்பட்ட இலாப நோக்கற்ற ஒரு சுயாதீன நூலகம் ஆகும்.  

## வரலாறு
2020 ஆம் ஆண்டு மே மாதத்தில் கொரோனா வைரசு பெருந்தொற்று நிலவிய காலத்தில் இலங்கையின் வடக்கு கிழக்கு மாகாணத்தின் இளைஞர்கள் ஒன்றிணைந்து *பட்டறை* என்ற பெயரில் திரைப்பட பயிற்சிப் பட்டறையை நிகழ்நிலை மூலமாக சுமார் நான்கு மாதங்கள் நடத்தினார்கள். இதில் இலங்கையிலிருந்தும், தமிழகத்திலிருந்தும் பலர் இணையவழியில் கலந்து கொண்டனர். இதன் முடிவில் கிடைத்த உந்துதலின் விளைவாக 2020 செப்டம்பரில் இந்த நூலகம் துவக்கப்பட்டது. நூலகத்துக்கு ஈழத்தில் பிறந்து திரையுலகில் புகழ்பெற்றவரான பாலு மகேந்திராவின் பெயர் சூட்டப்பட்டது. இந்த நூலகத்தின் துவக்க விழாவின் நிகழ்நிலை வாயிலாக ஈரானிய இயக்குநர் மசித் மசிதி, சிங்கள திரைப்பட இயக்குநரான பிரசன்ன விதானகே, பாரதிராஜா, சீனுராமசாமி, இலங்கை நாடக ஆளுமையான மௌனகுரு சின்னையா, பி. எச். அப்துல் ஹமீட் ஆகியோர் கலந்துகொண்டனர்.  

இந்த நூலகம் துவக்கப்பட்ட குறுகிய காலத்திலேயே 10,000 நூல்களும், குறுவட்டுகளும் சேகரிக்கப்பட்டன.
# மதுமதி பத்மநாதன்


**மதுமதி பத்மநாதன்** (*Madhumathi Pathmanadan*) தமிழ்த் திரைப்பட நடிகையும், தொலைக்காட்சித் தொகுப்பாளினியும் ஆவார்.  

## வாழ்க்கைக் குறிப்பு
மதுமதி பத்மநாதன் இலங்கை, திருகோணமலையைப் பிறப்பிடமாகக் கொண்டவர். மதுமதியின் தந்தை திருமலை பத்மநாதன் ஒரு பிரபலமான ஈழத்து இசையமைப்பாளர் ஆவார். முறையாக பரதநாட்டியம் பயின்ற மதுமதி, இத்திரைப்படம் பின்னர் 2021 மார்ச் 5 இல் நெற்ஃபிளிக்சு மூலம் உலகெங்கும் அறிமுகமானது. அலிதா சமீமின் இயக்கத்தில் வெளிவந்த இத்திரைப்படத்தில் மதுமதி கதாநாயகியாக நடித்திருந்தார். இத்திரைப்படம் பெரும் வரவேற்பைப் பெற்றது.  

## திரைப்படங்கள்

| ஆண்டு | திரைப்படம் | பாத்திரம் | குறிப்புகள் |
| --- | --- | --- | --- |
| 2021 | ஏலே | நாச்சியா |  |
| ரெட்ரம் | படப்பிடிப்பு | } |  |
# இராம. சுந்தரம்

**இராம. சுந்தரம்** ( 1 ஏப்ரல் 1938- 8 மார்ச் 2021) என்பவர் ஒரு தமிழறிஞர், எழுத்தாளராவார். இவர் தஞ்சாவூர் தமிழ்ப் பல்கலைக்கழக அறிவியல் தமிழ் மற்றும் தமிழ் வளர்ச்சித் துறைத் தலைவராகவும், அனைத்திந்திய அறிவியல் தமிழ் கழகத் தலைவராகவும் பணியாற்றியவராவார்.  

## வாழ்க்கை
இராம. சுந்தரம் தமிழ்நாட்டின், இராமநாதபுரம் மாவட்டம் (இன்றைய சிவகங்கை மாவட்டம் அலவாக்கோட்டையில் 1938 ஏப்ரல் மாதம் முதல் நாளில் பிறந்தார். நாட்டரசன் கோட்டையில் பள்ளிக்கல்வியை பயின்றார். மதுரை தியாகராசர் கல்லூரி, அண்ணாமலைப் பல்கலைக் கழகம் ஆகியவற்றில் தமிழ் பயின்று முனைவர் வ. அய். சுப்பிரமணியத்திடம் ஆய்வு மாணவராக இருந்து முனைவர் பட்டம் பெற்றார். போலந்து நாட்டின் வார்சா பல்கலைக் கழகத்தில் முதல் தமிழ் விரிவுரையாளராக ஏழு ஆண்டுகள் பணியாற்றினார். அப்போது போலிஷ் மொழியில் புலமை பெற்றார். திருக்குறளை அந்த மொழியில் மொழிபெயர்க்கும் பணியில் ஈடுபட்டிருந்த அந்நாட்டு அறிஞரான கெம்பார்ஸ்கி என்பவருக்கு அதில் உதவிகள் செய்தார். பின்னர் சிதம்பரம் அண்ணாமலை பல்கலைக்கழகத்தில் இணைப் பேராசிரியராகப் பணியாற்றிய இவர், 1981 முதல் தஞ்சாவூர் தமிழ்ப் பல்கலைக்கழகத்தில் தமிழ் வளர்ச்சித் துறை இயக்குநராகவும், 1987 முதல் அறிவியல் தமிழ் மற்றும் தமிழ்வளர்ச்சித் துறை பேராசிரியராகவும், 1997 முதல் முதுநிலை பேராசிரியராகவும் பணியாற்றி 1998-ஆம் ஆண்டில் ஓய்வுபெற்றார்.  

மேலும் இவர் பத்துக்கும் மேற்பட்ட நூல்களை எழுதியும், 35-இக்கும் மேற்பட்ட நூல்களைப் பதிப்பாசிரியராக இருந்து வெளியிட்டுள்ளார். பல்வேறு அறிவியல் நூல்களைத் தமிழில் மொழிபெயர்த்துள்ளார். இவர் வயது மூப்பின் காரணமாகத் தஞ்சாவூரில் 2021 மார்ச் எட்டாம் நாள் இறந்தார்.  

<u><big>கல்வித்துறையில் பங்களிப்பு</big></u>  

அண்ணாமலைப் பல்கலைக்கழகம், பாரதியார் பல்கலைக்கழகம், சென்னைப் பல்கலைக்கழகம், மதுரை-காமராசர் பல்கலைக்கழகம், கேரளப் பல்கலைக்கழகம், தமிழ்ப் பல்கலைக்கழகம், மைசூர் பல்கலைக்கழகம் ஆகியவற்றின் பட்டப்படிப்பு, பட்ட மேற்படிப்பு பாடத்திட்டக் குழுக்களிலும், ஆய்வியல் நிறைஞர், முனைவர் பட்டத் தேர்வாளர் குழுக்களிலும் பங்காற்றியுள்ளார்.  

## எழுதிய நூல்கள்
- தமிழ் வளர்க்கும் அறிவியல்
- சொல் புதிது; சுவை புதிது
- பேராசிரியர் வையாபுரிப்பிள்ளை (இந்திய இலக்கிய சிற்பிகள் வரிசையில் சாகித்திய அகதெமி வெளியீடு)
- தமிழக அறிவியல் வரலாறு
- அறிவியல் தமிழ் வெளியீடுகள் (நூலடைவு)
## பதிப்பாசிரியராக
- இயற்பியல், வேதியியல், கணிதவியல் கலைச்சொற்கள்
- பொறியியல் - தொழில்நுட்பவியல் கலைச்சொற்கள்
- அறிவியல் கலைச்சொல்லகராதி: வேளாண்மையியல், மண்ணறிவியல் (தமிழ்ப் பல்கலைக்கழக வெளியீடு)

## மொழிபெயர்ப்புகள்
- திராவிடச் சான்று (Thomas R. Trautmann)
- மூலிகைகள் (நேஷனல் புக் டிரஸ்ட் வெளியீடு)
- உடல் நலம்
- பாலூட்டிகள்
# மனோரமா ஜபா

**மனோரமா ஜஃபா** (Manorama Jafa) இந்திய குழந்தைகள் இலக்கிய எழுத்தாளர் ஆவார். இவர் 200 க்கும் மேற்பட்ட நூல்களையும், கதைகள், கட்டுரைகள் மற்றும் ஆய்வுக் கட்டுரைகள் போன்ற 600 வெளியீடுகளையும் எழுதியுள்ளார். இலக்கியத் துறையில் இவர் செய்த சேவைகளுக்காக, 2014 ஆம் ஆண்டில், இந்திய அரசின், நான்காவது மிக உயர்ந்த குடிமை விருதான பத்மசிறீ பெற்றார்.  

## வாழ்க்கை
ஜஃபா 1932 இல் பிறந்தார் இவர் அலகாபாத் பல்கலைக்கழகத்தில் புவியியலில் பிரிவில் முதுகலைப் பட்டம் பெற்றார். வீரேந்தர் சிங் ஜாஃபா என்பவரைத் திருமணம் செய்து கொண்டார். துவக்கத்தில் செய்தித் தாள்களில் எழுதிய இவர் பின்னர் கதைகளை எழுதத் துவங்கினார்.  

இவரது கணவர் ஐக்கிய நாடுகள் சபையில் பணிபுரிய அமெரிக்காவுக்குச் சென்றபோது , மாசசூசெட்சு தொழில்நுட்பக் கழகத்தில் கதை எழுதும் பிரிவினைப் பயின்றார்.  

மனோரமாவுக்கு இரண்டு குழந்தைகள் உள்ளனர், இவரது இளைய மகள், நவினா ஜாஃபா, பரவலாக அறியப்படும் கதக் நடனக் கலைஞர் ஆவார்.  

## தொழில், சாதனைகள் மற்றும் மரபு
மனோரமா ஜபா 100 க்கும் மேற்பட்ட புத்தகங்கள் மற்றும் பல ஆய்வுக் கட்டுரைகளைக் கொண்ட எழுத்தாளர் ஆவார். இவர் இந்தி மற்றும் ஆங்கிலத்தில் எழுதுகிறார் மற்றும் அவரது கதைகள் சப்பானிய, இடச்சு, இத்தாலி மற்றும் எசுப்பானிய போன்ற பல மொழிகளில் மொழிபெயர்க்கப்பட்டுள்ளன. *டான்கி ஆன் தி பிரிட்ஜ்* இவரது முதல் நூலாகும்.  

மனோரமா ஜபா இளைஞர்களுக்கான புத்தகங்கள் தொடர்பான சர்வதேச வாரியத்தின் இந்திய தேசிய பிரிவின் பொதுச் செயலாளராகவும் உள்ளார் (IBBY) யுனெஸ்கோவிற்கான ஆசிய கலாச்சார மையத்துடன் இணைந்து செயல்பட்டார். அதில் குழந்தைகள் நூல்கள் பிரிவிற்கான நிபுணராகவும் ஈடுபட்டார்.  

## விருதுகள் மற்றும் அங்கீகாரங்கள்
இவரது படைப்புகள் பல அமைப்புகளால் அங்கீகரிக்கப்பட்டுள்ளது. ஐபிசி, 1999 இல், இவரை 20 ஆம் நூற்றாண்டின் சிறந்த 2000 அறிஞர்களில் ஒருவராக மதிப்பிட்டது. நமி தீவு சர்வதேச குழந்தைகள் புத்தக விழா, நாம்புக் விழாவில், இவரை *எ லிவிங் டிரஷர் ஃபார் தெ சில்ட்ரன்ஸ் லிட்டரேசர் இன் இந்தியா* என கௌரவித்தது.  

சிறுவர் இலக்கியங்களை மேம்படுத்துவதற்கான இவரது முயற்சிகளை கௌரவிக்கும் விதமாக, மனோரமா ஜபாவுக்கு இந்திய அரசு 2014 இல் பத்மசிறீ விருதை வழங்கியது.
# பிரபாகிரன் ஜெயின்


**முனைவர் பிரபாகிரன் ஜெயின்** (Prabhakiran Jain பிறப்பு 1963) என்பவர் கவிஞர் மற்றும் எழுத்தாளர் ஆவார்.  

## வாழ்க்கை
இவர் அரசறிவியல் பிரிவில் முனைவர் பட்டம் பெற்றுள்ளார். இவர் மாநிலங்களவைக்கு பரிந்துரைக்கப்பட்ட உறுப்பினர்களின் பங்களிப்பு குறித்த விழிப்புணர்வை ஏற்படுத்துதல் குறித்துப் பணியாற்றியுள்ளார்.  

தூர்தர்ஷன் *நெட்வொர்க்*, என்டிடிவி, ஸ்டார் பிளஸ், எஸ்ஏபி டிவி, *சோனி என்டர்டெயின்மென்ட் தொலைக்காட்சி*, *இந்தியா டிவி*, *சுதர்சன் டிவி, சஹாரா டிவி, ஃபோகஸ் டிவி, மஹுவா டிவி, டோட்டல் டிவி,* மற்றும் இந்தியா, ஆஸ்திரேலியா மற்றும் நியூசிலாந்து உட்பட பல்வேறு நாடுகளில் உள்ள தொலைக்காட்சி அலைவரிசைகளிலும் இவர் பணியாற்றியுள்ளார். .  

பிரபாகிரன் இலக்கிய வெளியீடுகளை ஊக்குவிப்பதற்காக பிரேம் சாந்தி சாகித்ய சமஸ்கிருத சன்ஸ்தான் என்ற இலாப நோக்கற்ற அமைப்பை நடத்தி வருகிறார். இவர் அகில் பார்த்வர்ஷியா திகம்பர் ஜெயின் பரிஷத்தின் இணை செயலாளராக உள்ளார்.  

## வெளியீடுகள்

### குழந்தைகள்

; கவிதை  

- *ரங் பிரஞ்சு பலூன்* (1995)
- *கீத் கிலோன்* (2002)
- *சாஹக் பி ஜாரூரி மெஹக் பி ஜாரூரி* (2004) (முனைவர் ஷெர்ஜங் கார்க் உடன்)
- *கோபார் பனம் கோபர்தன்*
- *இபன்படூடா கா ஜூட்டா* (2015)
- *சால் மேரி தோலாகி* (2015)

; கதை புத்தகங்கள்  

- *அனாத் கிசான்*
- *ஜமாலோ கா சூரா*
- *கத சரிதா கத சாகர்* (2007)

; சுயசரிதை  

- *சாம்ரத் அசோக்* (2017)
- *சாணக்யா* (2017)
- *சர்வ்பள்ளி ராதாகிருஷ்ணன்* (2017)
- *மகாத்மா காந்தி* (2017)

;  

### மற்றவைகள்

; கவிதை  

- *நாக்பானி சதாபஹர் ஹை* (1997)
- *தஸ் லக்ஷன்*

; ஆராய்ச்சி பணி  

- *மனோனயன்* : *மாநிலங்களவை கே மனோனீத் சதஸ்யா* (2013)

; தலையங்கப் பணிகள்  

- *வைஷாலிக் கி சாயா மே* (2005) (ராஜேஷ் ஜெயினுடன்)
- *வீர் (பத்திரிகை)* (1989-2017)

## விருதுகள் மற்றும் கவுரவங்கள்
இவர் பல்வேறு இலக்கிய விருதுகளைப் பெற்றுள்ளார். தில்லி அரசின் இந்தி அகாதமியிடம், இருந்து பல விருதுகளைப் பெற்றுள்ளார்.  

- *பாண்டுலிபி சம்மன் ( கீத் கிலோனுக்கு) (2002)*
- *பால் எவம் கிஷோர் சாகித்ய சம்மன் ( கத சரிதா கத சாகருக்கு ) (2007)*
- *இந்தி அகாடமி பால் சாகித்ய சம்மன் (2016)*
# சுனிதா ஜெயின்

**சுனிதா ஜெயின்** (Sunita Jain 1940–2017) ஓர் இந்திய அறிஞர், நாவலாசிரியர், சிறுகதை எழுத்தாளர் மற்றும் ஆங்கிலம் மற்றும் இந்தி இலக்கியத்தின் கவிஞர். டெல்லியின் இந்திய தொழில்நுட்பக் கழகத்தில் முன்னாள் பேராசிரியராகவும், மனிதநேயம் மற்றும் சமூக அறிவியல் துறையின் தலைவராகவும் இருந்தார். பல சமண எழுத்துக்களை ஆங்கிலத்தில் மொழிபெயர்த்ததோடு, ஆங்கிலம் மற்றும் இந்தி மொழிகளில் 60 க்கும் மேற்பட்ட புத்தகங்களை வெளியிட்டுள்ளார். இவர் *தி வ்ரீலேண்ட் விருது (1969) மற்றும் மேரி சாண்டோஸ் ப்ரேரி ஷூனர் ஃபிக்சன் விருது* (1970 மற்றும் 1971) ஆகியவற்றைப் பெற்றார். 2004 ஆம் ஆண்டில் இந்திய அரசின் நான்காவது மிக உயரிய குடிமை விருதான பத்மசிறீ பெற்றார். இந்தியில் சிறந்த இலக்கியப் பணிகளுக்காக கே.கே. பிர்லா அறக்கட்டளையால் 2015 ஆம் ஆண்டில் அவருக்கு வியாஸ் சம்மன் விருது வழங்கப்பட்டது. 2015 ஆம் ஆண்டில் மேற்கு வங்காளத்தின் பர்த்வான் பல்கலைக்கழகத்தில் இருந்து முனைவர் பட்டம் வழங்கப்பட்டது.  

## வாழ்க்கை
இந்திய மாநிலமான ஹரியானாவின் அம்பாலா மாவட்டத்தில் 1940 ஜூலை 13 ஆம் தேதி சமண குடும்பத்தில் பிறந்த சுனிதாவின் குடும்பம் பின்னர் டெல்லிக்கு குடிபெயர்ந்தது. டெல்லி பல்கலைக்கழகத்தின் இந்திரபிரஸ்தா மகளிர் கல்லூரியில் இளங்கலைப் பட்டம் பெற்றார்.  

ஜெயின் நியூயார்க் மாநில பல்கலைக்கழகத்தில் ஆங்கில இலக்கியத்தில் முதுகலை படிப்பை மேற்கொண்டார். 1968 ஆம் ஆண்டில் அவர் நெப்ராஸ்காவின் லிங்கனுக்கு குடிபெயர்ந்தார், அங்கு அவர் நெப்ராஸ்கா பல்கலைக்கழகத்தில் முனைவர் பட்டம் பெற்றார்.  

### விருதுகள்
இவர் 1969 இல் நெப்ராஸ்கா பல்கலைக்கழகத்தின் தி வ்ரீலேண்ட் விருதையும் 1970 மற்றும் 1971 ஆம் ஆண்டுகளில் இரண்டு முறை *மேரி சாண்டோஸ் ப்ரேரி ஷூனர் பிக்சன்* விருதையும் பெற்றார். 1979 மற்றும் 1980 ஆம் ஆண்டுகளில் உத்தரபிரதேச *இந்தி சன்ஸ்தான்* விருதும், 1996 இல் டெல்லி இந்தி அகாடமி விருதும் இவருக்கு வழங்கப்பட்டது. 2004 ஆம் ஆண்டில் இந்திய அரசின் நான்காவது மிக உயரிய குடிமை விருதான பத்மசிறீ பெற்றார்.நிரலா நமீத் விருது (1980), சாகித்யகர் சம்மன் (1996), மகாதேவி வர்மா சம்மன் (1997), பிரபா கெதன் விருது, பிராமி சுந்தரி விருது, சுலோச்சினி எழுத்தாளர் விருது மற்றும் உ.பி. சாகித்ய பூஷண் விருது போன்ற பிற கவுரவங்களைப் பெற்றுள்ளார். இந்தியில் சிறந்த இலக்கியப் பணிகளுக்காக கே.கே. பிர்லா அறக்கட்டளையால் 2015 ஆம் ஆண்டில் அவருக்கு வியாஸ் சம்மன் வழங்கப்பட்டது.  

### இறப்பு
ஜெயின் புதுடெல்லியில் 11 டிசம்பர் 2017 அன்று ஒரு அரிய இரத்தக் கோளாறுடன் நோயினால் இறந்தார்.
# சாங்க்-சி அண்ட் தி லெஜெண்ட் ஒப் தி டென் ரிங்ஸ்



**சாங்க்-சி அண்ட் தி லெஜெண்ட் ஒப் தி டென் ரிங்ஸ்** என்பது 2021 ஆம் ஆண்டு வெளியான அமெரிக்க நாட்டு மீநாயகன் திரைப்படம் ஆகும். இது 'சாங்க்-சி' என்ற மார்வெல் வரைகதை கதாபாத்திரத்தை மையமாக வைத்து மார்வெல் ஸ்டுடியோஸ் என்ற நிறுவனம் தயாரிக்க வால்ட் டிஸ்னி ஸ்டுடியோஸ் மோஷன் பிக்சர்ஸ் என்ற நிறுவனம் விநியோகம் செய்கிறது. இது மார்வல் திரைப் பிரபஞ்சத்தின் இருபத்தி ஐந்தாவது திரைப்படம் ஆகும்.  

இந்த திரைப்படத்தை டெஸ்டின் டேனியல் கிரெட்டன் என்பவர் இயக்க, 'டேவிட் கால்ஹாம்' என்பவர் திரைக்கதை எழுதியுள்ளார்.கேவின் பிகே தயாரிக்கும் இந்த படத்தில் சிமு லியு, அக்வாபினா, ரொனி லியோங், பலா சென், மெங்கர் ஜாங், புளோரியன் முண்டேனு, ரோனி சியெங், பெனடிக்ட் வோங், பென் கிங்ஸ்லி மற்றும் மிசெல் இயோ உள்ளிட்ட பலர் நடித்துள்ளார்கள்.  

சாங்க்-சி அண்ட் தி லெஜெண்ட் ஒப் தி டென் ரிங்ஸ் என்ற படம் மார்வெல் திரைப் பிரபஞ்சத்தின் நான்காம் கட்டத்தின் ஒரு பகுதியாக 3 செப்டம்பர் 2021 ஆம் ஆண்டு வெளியாகி, உலகளவில் $431 மில்லியனுக்கும் மேல் வசூலித்து, 2021 ஆம் ஆண்டில் எட்டாவது அதிக வசூல் செய்த படமாக அமைந்தது.  

## கதைச்சுருக்கம்
இந்த திரைப்படத்தின் கதை அவெஞ்சர்ஸ்: எண்ட்கேம் படத்தின் தொடர்சியாக நகர்கிறது. வென்வூ என்ற பத்து வளைய (ரிங்ஸ்) அமைப்பின் தலைவர் தன்னிடம் உள்ள வளையங்களின் சக்தியால் உலகை கட்டியாள்கிறான். அதன் நடுவில் ட லோவின் பாதுகாவலரான யிங் லீ என்ற பெண்ணை சந்திக்கின்றார், அவரின் சண்டையின் திறனை பார்த்து அவரை காதலித்து திருமணம் செய்து இரண்டு குழந்தைகளைப் பெற்ற பிறகு, அவர் வென்வூவின் எதிரிகளால் கொல்லப்படுகிறார். ஆனால் மனைவி ட லோ இடத்தில் அவரின் இனமக்களால் அடைபட்டுக் கிடப்பதாகக் கருதும் வென்வூ, அந்த இடத்தை திறந்து மனைவியை விடுவிக்க நினைக்கிறான். இதற்காக, தன்னிடமிருந்து பிரிந்துசென்றுவிட்ட மகன் சாங்க்-சியையும் மகள் ஜியோலிங்கையும் தன்னிடம் வரவழைக்கிறான். ஆனால், வென்வூவின் மனைவி அடைபட்டுக் கிடப்பதாகக் கருதும் இடத்தைத் திறந்தால், அதில் உள்ள ஒரு சக்தி உலகையே அழித்துவிடும். இருந்தபோதும், மனைவி மீது இருந்த அதித காதலால் தனது மனைவிக்காக மகன் மற்றும் மகளுடன் சண்டை போட்டு அந்த இடத்தில உள்ள கதவை தனது சக்திகள் மூலம் திறக்கிறார். அதில் இருந்து வெளிய வந்த கருப்பு உருவ விலங்கு மூலம் அவர் இறக்கிறார். கடைசியில் அந்த பத்து வளையமும் சாங்க்-சியிடம் சென்று அவன் மூலம் அடைந்து கிடத்த கருப்பு மாயை அழிக்கப்ப்பட்டு உலகம் காப்பாற்றப்படுகிறது.
# எட்டெர்னல்சு



**எட்டெர்னல்சு** என்பது 2021 ஆம் ஆண்டு திரைக்கு வந்த அமெரிக்க நாட்டு மீநாயகன் திரைப்படம் ஆகும். இதே பெயரை கொண்ட மார்வெல் வரைகதையை மையமாக வைத்து மார்வெல் ஸ்டுடியோஸ் என்ற நிறுவனம் தயாரிக்க வால்ட் டிஸ்னி ஸ்டுடியோஸ் மோஷன் பிக்சர்ஸ் என்ற நிறுவனம் விநியோகம் செய்கிறது. இது மார்வல் திரைப் பிரபஞ்சத்தின் இருபத்தி ஆறாவது திரைப்படம் ஆகும்.  

இந்த திரைப்படத்தை சோலி ஜாவோ என்பவர் இயக்க, 'காஸ் பிர்போ' மற்றும் 'ரியான் பிர்போ' ஆகியோர் திரைக்கதை எழுதியுள்ளார்கள். கேவின் பிகே தயாரிக்கும் இந்த படத்தில் ஏஞ்சலினா ஜோலி, ரிச்சர்ட் மேடன், குமைல் நஞ்சியானி, இலாரன் ரிட்லோஃப், பிரையன் டைரி கேன்றி, சல்மா ஹாயெக், இலியா மிக்யூ, மா டோங் சியோக்கு, கிட் ஹாரிங்டோன், ஜெம்மா சான் மற்றும் பாரி கியோகன் உள்ளிட்ட பலர் நடித்துள்ளார்கள். இது மார்வெல் ஸ்டுடியோஸின் முதல் அகனள், அகனன், ஈரர், திருனர் பற்றிய கதைக்களத்துடன் சித்தரிக்க ஒரு மாறுபட்ட மீநாயகன் திரைப்படம் ஆகும்.  

எட்டெர்னல்சு படம் அக்டோபர் 18, 2021 அன்று லாஸ் ஏஞ்சல்ஸில் திரையிடப்பட்டது, மேலும் மார்வெல் திரைப் பிரபஞ்சத்தின் நான்காம் கட்டத்தின் ஒரு பகுதியாக நவம்பர் 5 அன்று அமெரிக்கத் திரையரங்குகளில் வெளியிடப்பட்டது. இப்படம் உலகம் முழுவதும் $304 மில்லியன் வசூலித்து, விமர்சகர்களிடமிருந்து கலவையான விமர்சனங்களைப் பெற்றது. அவர்கள் இதன் கருப்பொருள்கள் மற்றும் காட்சிகளைப் பாராட்டினர், ஆனால் அதன் வெளிப்பாடு, வேகம், இயக்க நேரம் மற்றும் பாத்திர வளர்ச்சியின் பற்றாக்குறை ஆகியவற்றை விமர்சித்தார்கள்.  

## கதைச் சுருக்கம்
இந்த தொடரின் கதை 2019 ஆம் ஆண்டு வெளியான அவெஞ்சர்ஸ்: எண்ட்கேம் என்ற திரைப்படத்தில் நடந்த நிகழ்வுகளைத் தொடர்ந்து எதிர்பாராத ஒரு சோகத்திற்குப் பிறகு, 7,000 ஆண்டுகளுக்கும் மேலாக பூமியில் ரகசியமாக வாழ்ந்த விண்மீன்களால் உருவாக்கப்பட்ட ஒரு அழியாத அன்னிய இனம் தேவியண்ட்ஸ் என்ற தீய குணம் கொண்ட இனத்திடமிருந்து எப்படி மனிதகுலத்தை காப்பாற்றுகின்றனர் என்பதே கதை ஆகும்.
# மனு பண்டாரி



**மனு பண்டாரி** (Manu Bhandari) (பிறப்பு: ஏப்ரல் 3, 1931) ஒரு இந்திய எழுத்தாளர் ஆவார். 1950களின் பிற்பகுதி - 1960களின் முற்பகுதி வரை தனது படைப்புகளில் தீவிரமாக இருந்தார். *ஆப்கா பாந்தி*, *மகாபோஜ்* ஆகிய இரண்டு இந்தி புதினக்களுக்காக இவர் மிகவும் பிரபலமானவர். நிர்மல் வர்மா, ராஜேந்திர யாதவ், பீஷம் சாஹ்னி, கமலேஷ்வர் போன்ற எழுத்தாளர்களால் தொடங்கப்பட்ட இந்தி இலக்கிய இயக்கமான "நய் கஹானி" இயக்கத்தின் முன்னோடிகளில் ஒருவராக அவர் அடிக்கடி புகழப்படுகிறார். 1950 களில் தொடங்கி, புதிதாக சுதந்திர இந்தியா நகரமயமாக்கல் மற்றும் தொழில்மயமாக்கல் போன்ற சமூக மாற்றங்களைச் சந்தித்தது. இது பண்டாரி உட்பட 'நய் கஹானி' இயக்கத்தின் ஒரு பகுதியினரால் வழங்கப்பட்ட புதிய விவாதங்கள், புதிய கருத்துக்கள் மற்றும் புதிய பார்வைகளைக் கோரியது. விவரிப்புகள் மற்றும் கதைகள் பெரும்பாலும் பாலினங்கள், பாலின சமத்துவமின்மை மற்றும் சமத்துவம் ஆகியவற்றுக்கு இடையேயான உறவைக் கையாண்டன.  

சுதந்திரத்திற்குப் பிந்தைய எழுத்தாளர்களில் பண்டாரியும் ஒருவர். பெண்களை ஒரு புதிய ஒளியின் கீழ், சுதந்திரமான மற்றும் அறிவார்ந்த நபர்களாக சித்தரிக்கிறார். கடந்த காலங்களில் பெண்கள் தொடர்ந்து சந்தித்த போராட்டங்களையும் சிரமங்களையும் பண்டாரி தனது கதைகளின் பொருள் மூலம் எடுத்துக்காட்டுகிறார். பாலியல், உணர்ச்சி, மன மற்றும் பொருளாதார சுரண்டல் இந்திய சமுதாயத்தில் பெண்களை மிகவும் பலவீனமான நிலையில் வைத்திருந்தது. இவரது கதைகளில் பெண் கதாபாத்திரங்கள் வலுவான, சுயாதீனமான நபர்களாக சித்தரிக்கப்படுகின்றன. பழைய பழக்கங்களை உடைத்து, ஒரு புதிய பெண்ணின் உருவத்தை உருவாக்குகின்றன.  

## சுயசரிதை
பண்டாரி, மத்தியப் பிரதேசத்தின் பான்பூராவில்1931 ஏப்ரல் 3 அன்று பிறந்தார். பின்னர், ராஜஸ்தானின் அஜ்மீரில் பெரும்பாலும் வளர்ந்தார். இவரது தந்தை சுக்சம்பத் ராய் பண்டாரி, ஒரு சுதந்திர போராட்ட வீரரும், சமூக சீர்திருத்தவாதியும், ஆங்கில அகராதியை இந்திக்கும், மராத்திக்கும் முதன் முதலில் தயாரித்தவரும் ஆவார். பண்டாரி தனது பெற்றோருக்கு ஐந்து குழந்தைகளில் இளையவர் (இரண்டு சகோதரர்கள், மூன்று சகோதரிகள்). அஜ்மீரில் தனது ஆரம்பக் கல்வியைப் பெற்ற இவர், கொல்கத்தா பல்கலைக்கழகத்தில் பட்டம் பெற்றார். பின்னர் பனாரசு இந்து பல்கலைக்கழகத்தில் இந்தி மொழி மற்றும் இந்தி இலக்கியத்தில் முதுகலைப் பட்டம் பெற்றார். 1946ஆம் ஆண்டில், தனது ஆசிரியர் ஷீலா அகர்வாலின் ஆதரவுடன் ஒரு வேலைநிறுத்தத்தை ஏற்பாடு செய்ய உதவினார். அதன் பின்னர் சுபாஷ் சந்திரபோஸின் இந்திய தேசிய இராணுவத்துடன் தொடர்பு கொண்டதற்காக இவரது இரண்டு சகாக்கள் பணிநீக்கம் செய்யப்பட்டனர். இவர் ஆரம்பத்தில் கொல்கத்தாவில் இந்தியில் விரிவுரையாளராக பணிபுரிந்தார். ஆனால் பின்னர் பல்கலைக்கழகத்தில் உள்ள மிராண்டா ஹவுஸ் கல்லூரியில் இந்தி இலக்கியம் கற்பிக்க தில்லிக்கு திரும்பினார்.  

## குடும்பம்
இவர் இந்தி எழுத்தாளரும் ஆசிரியருமான ராஜேந்திர யாதவின் மனைவியாவார்.